དེ་ལྟར་དངོས་སུ་བྱོན་པའི་ལོ་རྒྱུས་མི་སྣ་ལྟར་ན།གང་འཁྲུངས་པའི་གནས་ངེས་ཅན་ཞིག་ཡོད་དགོས་པས་ཕྲན་རང་གི་ཀྱང་སྔོན་གྱི་ལོ་རྒྱུས་ཡིག་ཆ་རྣམས་དཔྱད་གཞིར་བཟུང་ཞིང་།དེང་དུས་དངོས་ཡོད་ཀྱི་མཁར་ཤུལ་སོགས་ཀྱིས་བདེན་དཔང་བྱས་ཏེ་ངོ་སྤྲོད་མདོར་ཙམ་ཞུས་ན།༼མདོ་སྨད་ཆོས་འབྱུང་༽ལས་དེའང་སྔོན་རྨ་འགྲམ་སྟོད་ཀྱི་ས་ཐམས་ཅད་གླིང་གེ་སར་རྒྱལ་པོས་དབང་བསྒྱུར་ཞེས་དང་།༼བོད་ཀྱི་ལོ་རྒྱུས་གླེང་བའི་གཏམ་༽ལས་ཀྱང་འཁྲུངས་ས་ཚབ་ཚ་དགོན་གྱི་ཉེ་འདབ་རྫ་སྲིབ་ངོས་རྫ་ཆུའི་རྒྱུད་མཚོ་གོར་ཁ་ཡིན་ཟེར་བ་དང་།རྒྱུད་དར་གྱི་དར་ས་ནག་ལུང་ཡིན་ཡང་ཟེར།གང་ལྟར་འདིའི་ལོ་རྒྱུས་ལ་འདྲ་མིན་སྣ་ཚོགས་སུ་སྣང་ངོ་།།ད་ལྟ་ཡིན་ན་ས་འདི་ཕལ་ཆེར་མགོ་ལོག་གིས་བཟུང་ཞེས་པ་དེ་དང་མཐུན་པ་༼དྲིས་ལན་བརྒྱ་རྩ༽སོགས་ལས་གསུངས་པ་གོང་དུ་དྲངས་པས་ཤེས་ཐུབ།དེ་ན་གེ་སེར་ཁོང་ནི་མདོ་སྨད་རྫ་ཆུའང་ཡང་ན་རྨ་ཆུའི་ཡུལ་དུ་སྐུ་འཁྲུངས་པའི་བོད་ཀྱི་རྒྱལ་ཕྲན་ཞིག་ཡིན་ཀྱང་།བོད་སྤྱིའི་སྲིད་སྟེགས་གང་ལའང་དབང་བསྒྱུར་མ་མྱོང་བ་མ་ཟད།ཐ་ན་མདོ་སྨད་ཡོངས་ལ་དབང་མཛད་པ་ཞིག་ཀྱང་མིན་ཚུལ།༼དྲིས་ལན་བརྒྱ་རྩ༽ལས་མདོ་སྨད་ཡོངས་ལ་དབང་ཁྱབ་པ་ཞིག་ཀྱང་མ་ཡིན་པར་མངོན་ཞེས་ལོ་རྒྱུས་གསར་རྩོམ་དུ་མ་ལས་བཤད་པ་དེ་ལྟར་ན།གེ་སར་གྱི་ལོ་རྒྱུས་འདི་རྣམས་ཀྱང་བོད་ཀྱི་ལོ་རྒྱུས་དེབ་ཐེར་རྣམས་སུ་ཡོངས་གྲགས་མིན་པའི་རྒྱུ་མཚན་དེ་འདྲར་ངེས་སོ།།དེར་མ་ཟད་དང་ཐོག་རྨ་ཡུལ་དུ་འཁྲུངས་ཀྱང་རྨ་སྟོད་སྨད་ཀུན་ལ་དབང་མཛད་ཡོད་མེད་སྐོར་ཀྱང་དཔྱད་གཞི་ཙམ་དུ་ཟད་དེ།དཔེར་ན་སྒྲུང་ཡིག་རྣམས་སུ་རྨ་སྟོད་སྨད་དུ་སྐུ་འཁྲུངས་ནས་ཕྱིས་སུ་རྨ་སྨད་དུ་ཕུད་ཚུལ་གསུངས་པས་ཀྱང་ར་སྤྲོད་ཐུབ།སྤྱིར་དེང་དུས་ཀྱི་མཁས་དབང་ཞིང་འཇུག་བ་གང་མང་ཞིག་གིས་གླིང་གེ་སར་རྒྱལ་པོའི་འཁྲུངས་ཡུལ་དངོས་སྡེ་དགེ་ཡིན་པར་བཞེད་པ་རྣམས་ཀྱང་རྒྱུ་མཚན་མེད་པར་མི་སེམས་ཏེ།དཔེར་ན།བོད་ཀྱི་གླེང་བའི་གཏམ་དུ་སྡེ་དགེ་རྒྱལ་རབས་བརྗོད་སྐབས།གང་ལྟར་སྐབས་འདི་དག་ནས་སྡེ་དགེ་རྒྱལ་པོས་གླིང་དཔོན་པོའི་ནང་བློན་གྱི་གོ་སྐབས་དང་བསྟུན་ནས་གླིང་ཚང་གི་ཡུལ་སྡེ་རྣམས་ཟོས་པས་མདོ་ཁམས་ཡུལ་གྱི་ས་གནས་རྒྱལ་པོ་འགྲན་ཟླ་མེད་པ་ཞིག་ཏུ་གྱུར་སྟབས་ཞེས་ཐོག་མར་སྡེ་དགེ་རྒྱལ་པོ་ནི་གླིང་ཚང་རྒྱལ་པོའི་ནང་བློན་ཞིག་ཡིན་པ་ཉིད་རིམ་རྒྱས་སུ་གྱུར་ནས་མདོ་ཁམས་ཕྱོགས་སུའང་མངའ་རིས་དང་ཐོབ་ཐང་ཆེ་བའི་རྒྱལ་པོ་བཞིའི་ནང་ཚན་དུ་གྱུར་པར་ངེས་ཏེ།ཡང༼སྡེ་དགེ་རྒྱལ་རབས།༽བརྗོད་སྐབས།སྲས་མོ་མཛེས་སྡུག་ལྡན་མའི་རིན་ཚབ་ཏུ་གླིང་རྒྱལ་པོའི་མངའ་ཁོངས་ལས་ཡུལ་གྲུ་རྒྱ་ཆེ་བ་ཐབས་ཀྱི་ཐོབ་པས་དངུལ་མདའ་བྱ་བ་དེང་གི་སྡེ་དགེ་རྫོང་ཡོད་སར་གནས་གཞིས་བཟུང་ཞིང་གྲུབ་ཐོབ་ཐང་སྟོང་རྒྱལ་པོ་གདན་དྲངས་ཏེ་དགོན་ཆེན་ལྷུན་གྲུབ་སྟེང་བཞེས་པ་སོགས་ཞེས་སྡེ་དགེ་དངུལ་མདའ་སོགས་ཡུལ་གྲུ་འགའ་རེ་རྒྱལ་པོ་བློ་གྲོས་སྟོབས་ལྡན་བོ་ཐར་བྱ་བའི་སྲས་མོ་མཛེས་ལྡན་མའི་རིན་དུ་བླངས་པའང་ཁ་གསལ་ཐོན་ཡོད་པ་དང་།དེ་བཞིན་དུ་གླིང་ཚང་རྒྱལ་པོ་ཕུན་ཚོགས་དགེ་ལེགས་རབ་བརྟན་མཆོག་གིས་ཀྱང་།གེ་སར་གྱི་ཕོ་བྲང་ཇ་མཁར་རིང་མོའང་གླིང་ཚང་རྒྱལ་པོའི་ཕོ་བྲང་བཟང་གྲགས་བྱ་བ་ཡིན།